ЩIэблэм дагъэгушхуэ
ЩIэблэ узыншэ уиIэныр ар фIыгъуэшхуэщ къэралми, сыт хуэдэ лъэпкъми, унагъуэми я дежкIэ. Ди гуапэ зэрыхъущи, сабийхэм я щIэныгъэм, зэфIэкIхэм, спортымкIэ заужьыным адэ-анэхэр иджырей зэманым нэхъ егугъу хъуащ. КъагуроIуэ — а цIыкIухэращ зэлъытар ди къэкIуэнур.
Насыпышхуэщ хамэ щIыпIэхэм ди ныбжьыщIэ цIыкIухэр щIэныгъэкIи, лэжьыгъэкIи къахэжаныкIыу хъыбар къыщытIэрыхьэм и деж. Нобэ зи гугъу фхуэсщIынухэри апхуэдэщ. Каратэ-кекусинкай спорт лIэужьыгъуэм ахэр дехьэх икIи ехъулIэныгъэхэр зыIэрагъэхьэну яхузэфIэкIащ. Я тренер КIэш Даут ныбжькIэ щIалэми, IэкIуэлъакIуэу сабийхэр егъэсэф, гъащIэм хуеущий, езым къилъхуам хуэдэуи ябгъэдэтщ. ЦIыкIухэр мызэ-мытIэу абы къэрал утыку иришащ, дагъэгуфIауи къагъэзэжащ.
Тхьэмахуэм къриубыдэу махуищ-плIыкIэ цIыкIухэм зыщагъасэ Налшык дэт курыт еджапIэ №32-м. Абы и директор Блэныхь Къазбэч сыт и лъэныкъуэкIи я спортсмен ныбжьыщIэхэм защIегъакъуэ икIи фIыщIэ ин хуэфащэщ.
Апхуэдэ гулъытэр зэрагъэпэжыным сабийхэри хущIокъу. Къапщтэмэ, мы гъэр къызэрихьэрэ ахэр Осетие Ищхъэрэ-Аланиемрэ Къэрэшей-Шэрджэсымрэ зэхьэзэхуэхэм щыхэтати, кубокхэмрэ медалхэмрэ яIыгъыу къагъэзэжащ. Апхуэдэу мазаем и кIэухым Мэздэгу къалэм щызэхэта «Бгырыс» зэпеуэм щытекIуащ Жэмбей Астемыр, Бабыгуей Елдар, Гуо Лие, Кумыщ Алихъан, Гогричиани Тенгиз, Щоджэн Идар, ЦIыпIынэ Дамир, Пщыгъуэтыж Елдар. ЕтIуанэ-ещанэ увыпIэхэр зыIэрагъэхьащ Хьэпэ Виолеттэ, Сунш Лидианэ, Жылэтеж Къан, Пщыбийхэ Идаррэ Дианэрэ, Асановэ Бэллэ, Шыдакъ Инал, Жэмбей Айдэмыр сымэ.
Мазэрэ ныкъуэрэ дэкIри, Карачаевск къалэм бжьыпэр щаубыдащ ДыщэкI Мухьэмэд, Гуо Лие, Пщыбий Дианэ, Жылэтеж Къан, Бабыгуей Елдар, Гогричиани Тенгиз, ЦIыпIынэ Дамир, Бахъсэн Айдэмыр, Жэмбей Айдэмыр. Абыхэм куэдкIэ зыкъыкIэрагъэхуакъым дыжьын, жэз медалхэр къэзыхьахэу Кумыщ Алихъан, Сыжажэ Елдар, Пщыгъуэтыж Елдар, Бахъсэн Тамерлан, Тау Идар, Сунш Лидианэ, Жэмбей Астемыр, Пщыбий Идар сымэ.
КIэш Даут и гъэсэн цIыкIухэм иджы загъэхьэзыр Мэзкуу щекIуэкIыну урысейпсо зэхьэзэхуэм хэтыну. Дыхуейт абыи ехъулIэныгъэхэр къыщахьыну.
Бабыгуей Залинэ.
